projecte-aina/catalan_government_crawling huggingface dataset:
La finalitat d'aquest Pla és facilitar l'adopció i implementació de les mesures necessàries per disminuir la incidència, la morbiditat i la mortalitat associada a la infecció per VHC a Catalunya, per tal d'aconseguir l'eliminació de la infecció com un problema greu de salut pública l'any 2030.
El Pla de prevenció i control de l'hepatitis C a Catalunya està emmarcat dins del Programa de prevenció, control i atenció al VIH, les ITS i les HV (PCAVIHV), aprovat pel Govern el 3 d'agost del 2017.
Té com a objectiu principal disminuir la morbi-mortalitat causada pel virus de l'hepatitis C (VHC) en la població catalana, abordant eficientment la prevenció, el diagnòstic, el tractament i el seguiment de les persones afectades.
Assumint el repte de la OMS i caminar cap a l'eliminació de la hepatitis C a Catalunya per l'any 2030.
En aquest Pla neix d'un treball conjunt en què hi ha participat professionals del món de la salut pública, especialistes en malalties infeccioses i hepatologia, experts en addiccions, entitats i associacions de pacients.
Aquest Pla conté 6 eixos o objectius específics dels quals es proposen 131 accions:
El Centre d'Estudis Epidemiològics sobre les Infeccions de Transmissió Sexual i Sida de Catalunya – CEEISCAT és un òrgan tècnic assessor i de suport al Departament de Salut que actua com a òrgan referent de la vigilància epidemiològica del VIH i les ITS, així com del monitoratge i avaluació de les epidèmies de VIH, ITS i hepatitis víriques.
El CEEISCAT és, a la vegada, un Grup de Recerca Consolidat reconegut per l' Agència de Gestió d'Ajuts Universitaris i de Recerca (AGAUR) de la Generalitat de Catalunya, emmarcat en l'Institut de Recerca Biomèdica Germans Trias i Pujol (IGTP) i de la Universitat Autònoma de Barcelona (UAB).
Durant els darrers anys, el CEEISCAT ha treballat en diversos projectes de l'OMS i ha liderat alguns projectes de la Unió Europea relacionats amb el diagnòstic precoç del VIH i les ITS.
Més informació sobre el CEEISCAT
A banda de l'acreditació de malaltia crònica, el metge o metgessa que detecti un cas de sida té l'obligació de notificar-lo.
Per això, s'ha de trametre l'imprès de declaració emplenat al coordinador hospitalari de la sida corresponent i el coordinador, per la seva part, tramitarà la notificació a les unitats o seccions de vigilància epidemiològica del Servei Territorial corresponent del Departament de Salut o del Servei de Vigilància de l'Agència de Salut Pública de Barcelona, en el cas de Barcelona ciutat.
Als efectes de vigilància epidemiològica, un cas de sida es defineix com una malaltia caracteritzada per una o més d'una de les malalties "indicatives" que trobareu com a informació relacionada, diagnosticades pels mètodes que s'exposen (en cursiva, diagnòstics presumptius) depenent de l'existència o no d'evidència de laboratori d'infecció VIH.
Malalties de declaració obligatòria
Des d'aquí podeu accedir als articles científics publicats pel CEEISCAT organitzats per anys i ordenats per data de publicació.
S'hi inclou la producció científica del CEEISCAT realitzada a partir dels projectes de recerca i de l'activitat programàtica del centre.
El títol de cada article enllaça cap a la seva fitxa al cercador PubMed.
Des d'aquesta base de dades podreu consultar-ne les ressenyes i accedir als continguts dels articles, que per motius legals, no podem reproduir directament en aquest web.
El CEEISCAT és l'organisme encarregat de la monitorització i avaluació del VIH / SIDA i de les infeccions de transmissió sexual (ITS) i hepatitis víriques a Catalunya.
El monitoratge i avaluació del VIH / SIDA es basa de forma operativa en el marc de la cascada de serveis del VIH.
Aquest marc serveix d'eina per a la monitorització programàtica.
Utilitza indicadors i dades estratègiques que es recullen de manera periòdica mitjançant els sistemes formals de vigilància epidemiològica i altres estudis observacionals com cohorts de persones VIH + i a risc i el monitoratge del diagnòstic i les conductes en poblacions claus.
La cascada permet d'una banda, analitzar les bretxes d'efectivitat i l'impacte de les polítiques de diagnòstic, atenció i tractament a nivell nacional, i de l'altra, generar informació estratègica per donar suport a la expansió i sostenibilitat del maneig de pacients vivint amb VIH i la prevenció de la infecció a Catalunya.
El monitoratge i l'avaluació de les ITS es basa en l'anàlisi de les tendències del diagnòstic de les ITS tant de notificació obligatòria nominal com numèrica, així com en el monitoratge de les conductes de risc en poblacions claus, per tal de promoure l'atenció continuada mitjançant la promoció de salut i prevenció, el diagnòstic precoç i el tractament oportú de les ITS a Catalunya.
El CEEISCAT construeix els indicadors de la Declaració de Dublin i d'altres que puguin ser d'interès institucional per al seguiment de les epidèmies i les corresponents respostes.
La Cohort PISCIS és un estudi multicèntric i prospectiu que va començar l'any 1998 i actualment té una cobertura del 85% de les persones que viuen amb el VIH, diagnosticades als hospitals de Catalunya i les Illes Balears.
La vigilància epidemiològica de les ITS, el VIH i la sida forma part de la Xarxa de Vigilància Epidemiològica de Catalunya (XVEC), en la qual el CEEISCAT és l'encarregat de recopilar, analitzar i difondre les dades referents a aquestes infeccions i de donar suport tècnic al programa de VIH/SIDA, ITS i hepatitis del l'Agència de Salut Pública de Catalunya (ASPCAT).
La notificació individualitzada i obligatòria dels casos es fa a partir del dos principals sistemes d'informació: el sistema de malalties de declaració obligatòria (MDO) i el sistema de notificació microbiològica de Catalunya (SNMC).
Les infeccions que actualment estan sota vigilància a Catalunya són:
El Centre d'Estudis Epidemiològics sobre les ITS/HIV/SIDA de Catalunya (CEEISCAT) es va crear l'any 1995 com un òrgan de suport tècnic al Departament de Salut i a les ONG catalanes del sector en matèria de prevenció i control del VIH i les ITS.
El CEEISCAT està físicament ubicat al Campus de Can Ruti, i forma part de l'Institut Català d'Oncologia (ICO).
Actualment té un component programàtic i un de recerca.
El vessant programàtic del CEEISCAT depèn directament del Programa de Prevenció, Control i Assistència del VIH/ITS i HV de l'Agència de Salut Pública de Catalunya (ASPC) del Departament de Salut.
Aquí, el CEEISCAT actua com a òrgan referent de la vigilància epidemiològica del VIH i les ITS, així com del monitoratge i avaluació de les epidèmies de VIH, ITS i Hepatitis Víriques.
Treballa de forma coordinada amb la Subdirecció General de Vigilància Epidemiològica i Resposta a Emergències, en el marc de la Xarxa de Vigilància Epidemiològica de Catalunya.
El vessant de recerca del CEEISCAT se situa en l'Institut de Recerca Biomèdica Germans Trias i Pujol (IGTP) i de la Universitat Autònoma de Barcelona (UAB).
El CEEISCAT és un Grup de Recerca Consolidat reconegut per l' Agència de Gestió d'Ajuts Universitaris i de Recerca (AGAUR) de la Generalitat de Catalunya des del 2006, i conjuntament amb el Servei de Microbiologia de l'Hospital Germans Trias i Pujol, constitueix un nodus (Grup 27) en la xarxa d'excel·lència en Epidemiologia i Salut Pública del Centre d'Investigació Biomèdica en Xarxa sobre Epidemiologia i Salut Pública (CIBERESP).
En el marc del CIBERESP, el Grup 27 està adscrit i coordina el Programa Determinants Biològics, Conductuals i estructurals en l'Adquisició i Propagació de Malalties Transmissibles en Poblacions Vulnerables (DAPET) i els Subprogrames d' Immigració i Salut i el d' Infeccions Transmeses per Fluids Orgànics (VIH/ITS/VHA/ VHB/ VHC/VPH) en poblacions clau.
Durant els darrers anys el CEEISCAT ha treballat en diversos projectes de l'OMS i ha liderat alguns projectes de la Unió Europea relacionats amb el diagnòstic precoç del VIH i les ITS.
Actualment coordina el paquet de treball sobre integració de les dades de cribratge comunitari de VIH, ITS i Hepatitis Víriques als sistemes d'informació nacionals en el si del Projecte Integrate.
El centre participa en diversos projectes internacionals sobre monitoratge bioconductual, del diagnòstic i del tractament, i destaca la seva participació en el Comitè Executiu de la iniciativa HIV in Europe i la coordinació de la xarxa COBATEST.
El Centre d'Estudis Epidemiològics sobre el VIH/SIDA de Catalunya (CEESCAT) es va crear l'any 1994 com a òrgan tècnic de suport al Departament de Salut (DS) pel que fa a la prevenció i control del VIH/SIDA.
L'any 2006 comença a tractar, també, les Infeccions de Transmissió Sexual (ITS) i passa a denominar-se Centre d'Estudis Epidemiològics sobre les Infeccions de Transmissió Sexual i Sida de Catalunya (CEEISCAT)
Normativa de referència: DOGC núm. 4770, pàg.
2a planta de l'edifici maternal
El passat 26 de març de 2020 va tenir lloc la sessió "Els llegums en l'alimentació", en el marc del Dia Mundial dels Llegums, organitzada pel Servei de Promoció de la Salut de l'ASPCAT i la Regió Sanitària del Servei Català de la Salut, i adreçada al personal del Departament de Salut de Lleida.
La presentació va ser a càrrec de Lucia Roy, estudiant en pràctiques del grau de nutrició humana i dietètica de la Universitat de Lleida, i de Teresa Hernández, del Servei de Promoció de la Salut.
En la sessió, es van tractar els beneficis nutricionals que implica el consum de llegums, a la vegada que es va assenyalar la importància del conreu d'aquest producte alimentós respecte a la sostenibilitat i en la seva disponibilitat arreu del món.
Es van donar consells a l'hora de cuinar els llegums i es van explicar alguns dels mites difosos quant al seu consum.
Al finalitzar la presentació, hi va haver un debat molt participatiu amb els assistents, que van manifestar l'interès de les sessió i en van agrair l'organització.
La Setmana Europea de la Immunització 2020 centra el discurs en el paper del col·lectiu d'infermeres i llevadores en l'administració de vacunes
El paper de les vacunes en la prevenció de malalties i la protecció de la vida centrarà el discurs de la Setmana Europa de la Immunització (SEI).
La convocatòria se celebra entre el 20 i el 26 d'abril, organitzada anualment per la Regió Europa de la Organització Mundial de la Salut (OMS) des de fa ja 15 anys.
La SEI se celebra aquest any quan la pandèmia de COVID-19 està activa i ha afectat el funcionament normal del sistema de salut, inclosa la vacunació.
Per aquest motiu cal recordar que:
Donat que en aquests moments, els centres sanitaris s'han reorganitzat per prestar l'atenció de la manera més adequada, cal trucar al centre per concertar la visita o demanar-la per internet.
La vacunació és fonamental en la protecció general de la salut
La vacunació és fonamental per la prevenció de malalties
2020, Any de la infermera i la llevadora
L'OMS ha designat el 2020 "Any de la infermera i la llevadora", en commemoració del 200 aniversari del naixement de Florence Nightingale.
Les infermeres i les llevadores són crucials per assolir la cobertura sanitària universal.
Administren vacunes en molts països, informen i aconsellen, i gestionen programes de vacunació.
El reconeixement d'aquest paper important es reflecteix en les activitats, materials i missatges clau de l'SEI.
Missatges clau de la Setmana de la Immunització
La SEI destaca especialment el paper vital que juguen les infermeres i les llevadores per ajudar a mantenir i protegir una bona salut per a tothom mitjançant la immunització.
Els missatges clau de la SEI d'aquest any de la infermera i la llevadora són els següents:
Durant el 2019 s'han administrat 3.194.428 dosis de vacunes als més de 1.000 centres vacunals distribuïts a tot el territori i s'han vacunat més d'1.500.000 persones.
Les cobertures vacunals (primovacunació) dels infants durant el primer any de vida per a les diferents vacunes que se'ls administra oscil·len entre el 95,07% i el 95,67%.
Des de l'any 1980 es disposa de calendari de vacunació sistemàtica, fet que ha facilitat que la població sigui conscient de la importància de vacunar i que tingui accessibles les vacunes més adients en tots els centres de salut.
Des de 2008 aquest calendari engloba tota la vida de la persona, i no es limita a l'etapa infantil.
La informació més actual sobre les vacunes recomanades a Catalunya està recollida al Manual de Vacunacions de Catalunya.
A Catalunya s'eviten cada any més de 33.000 casos de malalties d'entre les incloses en el calendari des del començament de l'extensió dels programes de vacunació.
Calculats per sexe i per grups d'edat, agrupats en 8 àmbits
El grup de treball d'indicadors bàsics de Salut per Àrea Bàsica, encapçalat per Angelina González-Viana i Alba Oliver-Parra, de l'ASPCAT, ha publicat un article a la revista científica "Gaceta Sanitaria" en què expliquen el procés de selecció de 38 indicadors bàsics que ajudaran a impulsar l'orientació comunitària a Catalunya.
En l'article, les autores argumenten que el desplegament de l'orientació comunitària precisa de dades «fiables i robustes» per a àrees petites.
A Catalunya, en el marc de l'Estratègia d'Atenció Primària i Comunitària, s'impulsa la salut comunitaria com a eina per a l'abordatge de la salut a totes les polítiques a nivell local, amb un enfocament salutogènic i d'equitat..
El treball presenta 38 indicadors bàsics per a les 370 Àrees Bàsiques de Salut (ABS) a Catalunya, segons el model de determinants socials i agrupats en 8 àmbits (demogràfic, socioeconòmic, de morbiditat, de mortalitat, d'estils de vida, de pràctiques preventives, de recursos i usos de serveis sanitaris i d'entorn físic), calculats per sexe i grups d'edat.
Els indicadors han de permetre als professionals du a terme un informe de salut de manera àgil i sistemàtica.
La jornada promoguda per la Federació Espanyola de Societats de Nutrició, Alimentació i Dietètica, FESNAD, se centra en el paper dels cereals en l'alimentació
L'Agència de Salut Pública de Catalunya, ASPCAT, dona suport al Dia Nacional de la Nutrició, liderat per la FESNAD.
Avui, 28 de maig, se'n celebra la 19a edició amb el propòsit que des de diferents entorns, societats, fundacions, universitats, municipis, etc. es difongui informació a la ciutadania sobre el paper dels diferents cereals en l'estructura d'una alimentació saludable per a tothom.
En el marc d'aquesta celebració s'ha convocat el webinar "¡Vayamos al grano!", a partir de les 16 h, des del Campus de la Alimentació de Torribera de la Universitat de Barcelona, en col·laboració amb FESNAD, FEDNU (Federació Espanyola de Dietistes-Nutricionistes Universitaris y FEDALCYTA (Federació d'Associacions de Ciència i Tecnologia dels Aliments).
Més informació i inscripcions a: https://www.crowdcast.io/e/dnn-2020/register
La importància de consumir cereals
Els grans o cereals són les llavors i reserves d'energia de cultius com el blat, l'arròs, el blat de moro, el mill, el sorgo, l'ordi, la civada i el sègol, entre d'altres.
Els cereals integrals i els aliments fets amb farines de cereals integrals són aquells que estan constituïts pel gra sencer, és a dir, que no s'han refinat per eliminar-ne les capes externes.
Per aquest motiu, són aliments rics en midó, però també en fibra, vitamines del grup B i altres micronutrients que es concentren, sobretot, a les capes més exteriors del gra.
Cal però tenir presents aquestes consideracions:
Els cereals i derivats integrals aporten, sobretot, energia en forma d'hidrats de carboni.
Per això, les quantitats a consumir dependran molt de les necessitats energètiques de la persona que, a la vegada, varien segons l'activitat física que es faci.
Es poden incloure a cada àpat principal (esmorzar, dinar i sopar), tot i que hi ha altres fonts d'hidrats de carboni (fruites, hortalisses, patates, etc.) que poden contribuir a cobrir les necessitats nutritives de l'organisme.
Cal recordar que les quantitats s'han d'adaptar a les necessitats individuals i la sensació de gana expressada.
Des de l'ASPCAT volem facilitar-vos més informació sobre els cereals, especialment les versions integrals i per això us recomanem que consulteu la guia "Petis Canvis per Menjar Millor" on trobareu tot un capítol sobre els cereals integrals amb receptes i estratègies per incorporar més integrals en la nostra dieta.
Treballant per als objectius de desenvolupament sostenible
L'Agència de Salut Pública de Catalunya, ASPCAT, va presentar el passat dimarts dia 30 de juny a les 10h, la nova guia de L'alimentació saludable en l'etapa escolar, en la que s'han actualitzat tant recomanacions alimentàries i dietètiques per als infants, com aspectes vinculats a la sostenibilitat mediambiental de l'alimentació.
La presentació la varen seguir 219 persones.
El seminari va ser presentat per la Subdirectora de Promoció de la Salut, Sra.
Carmen Cabezas i conduit per les coordinadores d'aquesta nova guia, Gemma Salvador, Maria Blanquer i Maria Manera.
Varen estar convidats a participar en el debat, Elisenda Vilchez (Associació Celíacs de Catalunya), Inés Navarro (CODINUCAT), Joan Marc De Miquel (ASPCAT), Julio Basulto (UVic), Marta Miró (Ajuntament de Barberà del Vallès), Sarai Cuevas (AIFiCC) i Xavier Chavanel (FAPAES).
En la revisió i consens d'aquesta guia hi han participat 55 professionals de 40 entitats (Departaments de la Generalitat de Catalunya, universitats, municipis, societats científiques, associacions de famílies d'alumnes, col·legis professionals, associacions de persones afectades per algun trastorn, etc.)
Aquesta publicació s'estructura en un recorregut sobre la importància de l'alimentació en la infància, l'aprenentatge d'hàbits en família i el rol del menjador escolar en tot aquest procés educatiu.
La guia facilita informació, eines i recursos a les famílies, centres educatius i als serveis de restauració escolar per tal de preparar acuradament les planificacions dels àpats i alhora promoure hàbits alimentaris saludables i sostenibles entre la població infantil.
Els aspectes més destacats de la guia, es recullen en els següents 10 punts:
S'han consensuat noves freqüències d'aliments per als menús del menjador escolar, augmentant la presència de llegums i hortalisses i reduint la de carns.
S'han ampliat i actualitzat un seguit de recomanacions per millorar la qualitat de les programacions de menús que se serveixen a l'escola.
Es descriuen i s'aborden les principals situacions que requereixen menús adaptats: per motius de salut (al·lèrgies, celiaquia...) o per motius ètics o religiosos (sense de carn de porc, sense aliments d'origen animal) i es faciliten exemples.
Es dóna gran protagonisme al moment dels àpats en general, al paper de l'entorn familiar o àpats en família i a l'espai del menjador i temps del migdia a l'escola en concret, com a transmissors de valors i hàbits.
S'han incorporat nous exemples de programacions de menús mensuals de tres i cinc dies per a les temporades de fred i de calor, així com per a menús adaptats (sense gluten, vegetarians, etc.) i suggeriments culinaris per a ambdues temporades.
S'inclouen apartats amb informació actualitzada d'altres documents de l'ASPCAT que aborden aspectes diversos de l'alimentació infantil i l'etapa escolar: pícnics en les sortides escolars, festes infantils, carmanyoles per portar a l'escola, etc.
S'han incorporat més idees i propostes per ajudar a augmentar l'activitat física diària, tant a l'entorn familiar com escolar.
Imatge: ©Javi Martin Ajuntament de Lleida.
El passat dia de Sant Jordi es va presentar, a la població de Sucs, el llibre "La cuina popular.
Receptari de cuina tradicional de Sucs", fruit d'una iniciativa de diversos agents: l'Associació de Jubilats de Sucs, el Grup de Dones de Sucs, el CAP d'Almacelles, l'Ajuntament de Sucs i els professionals de l'Agència de Salut Pública de Catalunya.
El llibre ha estat possible gràcies a l'esforç i la implicació de moltes persones i professionals, iniciativa mitjançant la qual s'ha donat valor al treball comunitari.
La publicació consisteix, doncs, en un recull de receptes tradicionals aportades pels diferents veïns i veïnes de Sucs, amb una gran diversitat gastronòmica atribuïble al fet que Sucs és un poble de nova colonització que compta amb una població amb influència de diversos territoris com el País Basc, Navarra, Aragó, Andalusia, País Valencià i Catalunya.
S'hi inclouen també consells d'higiene i conservació dels aliments, consells nutricionals i consells per a persones amb al·lèrgies o intoleràncies.
Les receptes s'agrupen en categories segons el tipus de plat: entrant, primer plat, segon plat, plat únic, postres o receptes per a ocasions especials.
De la majoria de les receptes, se'n detalla el procés d'elaboració i algunes característiques específiques; i també se'n fa una valoració nutricional.
Va iniciar l'acte Fèlix Larrosa, alcalde de Lleida.
També hi van intervenir Guillem Boneu, president de l'Entitat Municipal Descentralitzada de Sucs; Mercè Bieto, sub-directora Regional a Lleida i Alt Pirineu i Aran de la Secretaria de Salut Pública (Departament de Salut); Joan Gómez, tinent d'alcalde de l'Ajuntament de Lleida; Teresa Hernández, cap del Servei de Promoció de la Salut a Lleida (Agència de Salut Pública de Catalunya), i Julián Gavín, president de l'Associació de Jubilats de Sucs.
Assegureu-vos que els beneficis de les vacances per a la salut física i mental arribin a tota la família, sense distinció de gènere
L'estiu és l'estació de l'any que més persones tenen l'oportunitat de fer vacances i gaudir dels seus beneficis positius, que ajuden a millorar la salut i el benestar durant tot l'any:
Moltes persones gaudeixen d'unes vacances periòdiques, que sovint es dediquen a viatjar o a participar en activitats a l'aire lliure, socials, familiars i culturals que poden tenir efectes importants sobre la salut i el benestar.
D'acord amb els resultats de l'Enquesta de turisme de residents que publica l'INE, durant l'any passat les persones residents a Catalunya van fer més de 20 milions de desplaçaments d'oci i vacances.
Entre les motivacions més importants per fer aquests viatges, destaquen les destinacions de sol i platja (15,6% dels desplaçaments), natura (12,7%), turisme cultural (12,3%) i turisme esportiu (5,15%).
De vegades, però, el desig de gaudir al màxim de les vacances i la dificultat per desconnectar de la rutina diària poden causar estrès i posar en perill l'efecte beneficiós de les vacances.
Aquests són alguns consells per reduir l'estrès i millorar l'efecte saludable de les vacances: